Kaapse restaurante van die beste ter wêreldEen van die disse by La Colombe. (Foto: Instagram/ La Colombe) Twee restaurante in die Wes-Kaap is onder die 100 beste restaurante ter wêreld. Dit volgens die webwerf The World’s 50 Best Restaurants. Dié webwerf het Dinsdag sy ranglys van die 100ste tot en met die 51ste beste restaurante bekend gemaak. Die name van die 50 toprestaurante sal op 18 Julie bekend gemaak word. Volgens die webwerf word La Colombe in Kaapstad as die 56ste beste restaurant ter wêreld beskou. Wolfgat in Paternoster is 90ste op die lys. “Ons is in die wolke om onder van die wêreld se toprestaurante gereken te word. Baie dankie aan die beoordelaars, sowel as elke liewe kliënt wat ons die afgelope jaar ondersteun het,” het La Colombe in ŉ Facebook-inskrywing gesê. By dié restaurant kan jy ŉ negegangmaaltyd teen ŉ “afslagprys” van ongeveer R900 geniet. Die lys van beste restaurante word jaarliks sedert 2002 uitgereik en word saamgestel deur meer as 1 000 koskenners sowel as ŉ gestruktureerde stemproses. La Colombe in Kaapstad. (Foto: Facebook/La Colombe) Die DA in die Wes-Kaap het ook die twee restaurante gelukgewens en gesê dit is “geen verrassing” dat die enigste restaurante wat dié lys gehaal het, in die Wes-Kaap gesetel is nie. “Ons provinsie is ŉ bastion van kultuur en ontspanning. Wolgat het die lys gehaal ten spyte daarvan dat dit in ŉ klein dorpie geleë is, danksy die verskeidenheid toeristeaanloklikhede in die Wes-Kaap,” lui die party se verklaring. Ander restaurante op die lys sluit in Alcalde (51) in Guadalajara, Mexiko, Lyle’s (54) in Londen en Sazenka (59) in Tokio. Vir die volledige lys klik hier.